Rafah-overgangen åpnet: – Kjempe­stort press
Flere tusen har blitt drept i luftangrep på Gazastripen siden Hamas’ terroraksjon mot Israel. Onsdag åpnet den eneste veien ut til Egypt. Rafah er en av tre grenseoverganger ut fra Gazastripen, og er lokalisert helt sør i området på grensen til Egypt. De to andre overgangene grenser til Israel, der Erez ligger i nord og Kerem Shalom i sør, skriver Faktisk. De to grense­overgangene til Israel har blitt stengt etter Hamas’ terrorangrep den 7. oktober. – Hvorfor åpner de ikke bare grensen mellom Gazastripen og Egypt? – Det er flere grunner som forklarer det. Ett punkt er at Egypt har vært partner med Israel i blokaden av Gaza, forklarer førsteamanuensis Kjersti G. Berg ved NLA Høgskolen. Ingen nordmenn ute Det har vært kaotisk på grenseovergangen ved Rafah siden Israel startet angrepene på Gazastripen etter Hamas-angrepet 7. oktober.  Flere tusen utenlandske borgere prøver å komme seg ut, men grensa har vært stengt frem til onsdag. Da fikk 345 utlendinger eller palestinere med dobbelt statsborgerskap reise til Egypt. 76 skadede ble også fraktet ut av Gaza, ifølge palestinske myndigheter. Det er kun mulig å krysse grensen fra Gaza til Egypt for personer som er godkjent av relevante myndigheter, opplyser det norske Utenriksdepartementet (UD). De skriver at de har fått beskjed om at borgere fra flere land trolig vil få tillatelse til å krysse grensen mellom Gaza og Egypt de kommende dagene. – Vi vet foreløpig ikke når de første nordmennene kan reise ut, men vi er fortalt at vi vil bli kontaktet i forkant. Det ser ut til at dette vil skje puljevis. Så snart vi vet mer, vil vi informere norske borgere i Gaza, sier pressevakt Siri Svendsen i UD. Følg utviklingen i Israel/Gaza-konflikten her. Strenge regler Intensjonen med grenseovergangen var at den skulle være betydelig i bruk, men siden Hamas kom til makten på Gazastripen har den blitt snevret inn. I juni 2007 innførte nemlig Israel og Egypt en blokade av Gazastripen. Det vil si at de begrenset vareinnførsel og kryssing av grenser.  Faktisk skriver at det har vært strenge restriksjoner for utreise for folk bosatt i Gaza siden Hamas tok over.  Berg peker på at Egypts president Abdel Fattah el-Sisi er en uttalt Hamas-motstander, og at Sisi har egne nasjonale interesser i å ha kontroll over grensen. – I 16 år har dette partnerskapet mellom Egypt og Israel eksistert, der Rafah er den ene overgangen Egypt har kontroll over. De har nøye vurdert hvilke palestinere som kan passere inn og ut, og hvilke varer som kan komme inn og ut. Vil ikke ta imot – Egypt ønsker helt klart ikke å ta imot hundretusenvis av palestinske flyktninger. Det er en politikk som Egypt fører av egen interesse, men de vil heller ikke bli sett på som noen som hjelper Israel med å fordrive palestinere, sier Berg. Hun forteller at også angrepene mot grenseovergangen har vært et problem for Egypt. – I løpet av de to første ukene siden Hamas’ terrorangrep, bombet Israel nær grense­overgangen flere ganger. Så Egypt hadde også det som forbehold mot å åpne, og viste til logistikkproblematikk, ødelagte veier, og personell og deres sikkerhet. Massivt press Åpningen av grenseovergangen onsdag kommer etter flere uker med internasjonalt press, og et meglingsarbeid ledet av Qatar. Til slutt ble man enige om at skadede palestinere som trenger medisinsk behandling, utlendinger, og palestinere med doble statsborgerskap får reise ut av Gazastripen. – Det har vært et kjempestort press på Egypt for å åpne grensen, og for å slippe inn humanitære konvoier, forklarer Berg. På listen over personer som har fått forlate Gazastripen, er det blant annet 22 ansatte i Leger uten Grenser. Organisasjonen melder at de har et nytt team klart for å reise inn «så snart situasjonen tillater det».  – Det er uansett en situasjon med ekstremt begrenset tilgang på hjelp. Den begrensede humanitære hjelpen som slipper inn, er uten tvil ikke nok. Det er våpenhvile som trengs mer enn noe annet, sier Berg. Store sivile tap 8805 mennesker er drept i israelske luftangrep mot Gazastripen siden 7. oktober, mens 21.543 mennesker er registrert såret, ifølge Gazastripens helsedepartement. Blant de drepte er over 3500 barn. – Grensen er stengt, så de kan ikke flykte, men dersom den var åpen er det også en enorm frykt for at de aldri får komme hjem igjen, sier Berg. – Det er jo en lang historie med fordrivelse som ikke starter den 7. oktober, understreker hun.  Hun viser til fordrivelsen av palestinere under den israelske statsdannelsen i 1948, og konsekvensene av Seksdagerskrigen i 1967. Under Seksdagerskrigen erobret Israel Sinaihalvøya og Gazastripen fra Egypt, Vestbredden med Øst-Jerusalem fra Jordan og Golanhøydene fra Syria. Den endte med en fullstendig militær seier for Israel, og førte til en ny strøm av palestinske flyktninger, rundt 300.000, etter den første flukten i 1948 (SNL). Se VG forklarer: Dette er Gaza
Grenseovergangen Rafah åpnet onsdag, og 345 utlendinger og palestinere med dobbelt statsborgerskap og 76 skadede ble fraktet ut av Gaza Ekspert peker på flere grunner til at Egypt ikke har villet åpne grenseovergangen Egypt åpnet grensen etter internasjonalt press 